**ELŐTERJESZTÉS**

**Körmend város Önkormányzata Képviselő-testülete 2016. január 28-i ülésére**

Tárgy: véleménnyilvánítás állásfoglalást érintő kérdésben

Tisztelt Képviselő-testület!

2015-ben másfél millió bevándorlólépett be Európába. Ráadásul ez a folyamat azóta is zajlik. Tőlünk délre a magyar határoknál, Horvátországon és Szlovénián keresztül ma is naponta ezrek lépnek be az Európai Unió területére. A nemzetközi jog szabályai szerint a háború elől menekülők addig tekintendőek menekülteknek, amíg az első, háborúval nem sújtott országot el nem érik, az Európába érkező emberek azonban konkrét úticéllal indulnak el otthonaikból.

Ez az ellenőrizetlen bevándorlás komoly biztonsági kockázatot jelent. Ez nemcsak a terrorizmus kockázatát növeli, hanem a bűnözését is. Minden Kormánynak kötelessége, hogy megvédje az embereket az ország határain belül.

Amikor azonban ennyi ember ellenőrizetlenül áramlik be az Európai Unióba, a védelem egyre nehezebb lesz. A terrorizmus napi problémává vált Európában. Magyarország számára első a magyar emberek biztonsága, ezért minden eszközre szükség van ahhoz, hogy a Kormány meg tudja védeni az ország határait, a magyar embereket, a magyar családokat.

A kötelező betelepítési kvóta veszélye nem múlt el: Németország, Ausztria és a Benelux államok kormányai 45 ezer embert akarnak visszaküldeni Magyarországra. Továbbra is szükség van a kötelező betelepítési kvóta elleni határozott fellépésre, és ehhez nélkülözhetetlen a magyar polgárok támogatása. 1 millió 800 ezer ember már kinyilvánította, tiltakozik a kötelező betelepítési kvóta ellen! Most az Önkormányzatokon van a sor, hogy nyilvánítsák ki véleményüket a kérdésben, a testületi üléssel párhuzamosan minden kisebb -nagyobb Önkormányzat elé kerül e kérdés véleményezésre.

A Képviselő-testületet megilleti a véleménnyilvánítás joga, ezért az alábbi határozati javaslatot terjesztem elő:

**HATÁROZATI JAVASLAT**

Körmend Város Önkormányzata nem ért egyet a kötelező betelepítési kvóta rendszerével. Az Önkormányzat véleménye az, hogy a kötelezően Magyarországra erőltetett betelepítési kvóta jogtalan, értelmetlen, az növeli a bűnözés kockázatát és a terrorveszélyt. Az Önkormányzat véleménye az, hogy a kvóta veszélyezteti a magyar kultúrát és a mindennapok biztonságát, és vállalhatatlan terheket jelent a magyar szociális, egészségügyi és oktatási rendszerre.

Kérjük a Kormányt, hogy minden lehetséges eszközzel akadályozza meg az illegális migránsok beáramlását és a kötelező betelepítési kvótát, védje meg Magyarországot és a magyar embereket!

Körmend, 2016. január 22.

**Bebes István**

**polgármester**